สิงคโปร์กำลังเข้าสู่ ภาวะเศรษฐกิจถดถอย
หลายคนคิดว่าสงครามการค้า จะกระทบแค่ สหรัฐอเมริกาและจีน แต่จริงๆ แล้ว ยังมีประเทศที่โดนกระทบหนักไม่แพ้กัน นั่นก็คือ สิงคโปร์.. ทำไมต้องเป็นสิงคโปร์ ลงทุนแมนจะเล่าให้ฟัง
1 ส.ค. 2562

สิงคโปร์กำลังเข้าสู่ ภาวะเศรษฐกิจถดถอย /โดย ลงทุนแมน
หลายคนคิดว่าสงครามการค้า
จะกระทบแค่ สหรัฐอเมริกาและจีน
แต่จริงๆ แล้ว ยังมีประเทศที่โดนกระทบหนักไม่แพ้กัน
นั่นก็คือ สิงคโปร์..
ทำไมต้องเป็นสิงคโปร์ ลงทุนแมนจะเล่าให้ฟัง
รู้ไหมว่า สหรัฐอเมริกาและจีน เป็นประเทศที่ใหญ่สุด 2 อันดับแรกของโลก
สองประเทศนี้มี GDP รวมกันคิดเป็น 40% ของมูลค่า GDP ของโลก
คงไม่แปลกที่จะใช้คำว่า
ช้างสารชนกัน หญ้าแพรกก็แหลกลาญ
แล้ว “หญ้าแพรก” คือใครบ้าง?
หนึ่งในหญ้าแพรกที่อยู่ใกล้ช้างที่สุดก็คือ สิงคโปร์
ปี 2018 สิงคโปร์ มี GDP 11.1 ล้านล้านบาท
แต่ที่น่าสนใจคือ การส่งออกของสิงคโปร์มีมูลค่า 12.8 ล้านล้านบาท
หรือกว่า 115% ของมูลค่า GDP
พูดอีกด้านหนึ่งก็คือ เศรษฐกิจของสิงคโปร์นั้น พึ่งพาเศรษฐกิจโลกอย่างชัดเจน
ถ้าเศรษฐกิจโลกเติบโตได้ดี เศรษฐกิจสิงคโปร์ก็น่าจะไปได้ดี
ไม่เช่นนั้นเรื่องราวก็อาจตรงกันข้าม..
สงครามการค้าระหว่างสหรัฐอเมริกาและจีนที่เกิดขึ้นตั้งแต่ปี 2018
ทำให้เศรษฐกิจจีนได้ชะลอตัวลง
ล่าสุด GDP ของจีน ไตรมาสที่ 2 ของปี 2019 เติบโตต่ำสุดในรอบ 27 ปี
การชะลอตัวของเศรษฐกิจจีน ส่งผลโดยตรงต่อสิงคโปร์อย่างหลีกเลี่ยงไม่ได้ เนื่องจากตลาดส่งออกที่ใหญ่ที่สุดของสิงคโปร์นั้นก็คือ ประเทศจีน
ปี 2018 มูลค่าการส่งออกสินค้าจากสิงคโปร์ไปจีนคิดเป็นสัดส่วนประมาณ 12.5% ของการส่งออกทั้งหมดของสิงคโปร์
โดยตลาดส่งออกของสิงคโปร์ที่ใหญ่สุด 3 ลำดับแรกคือ
1. จีน มูลค่าการส่งออกสินค้า 1.6 ล้านล้านบาท
2. ฮ่องกง มูลค่าการส่งออกสินค้า 1.5 ล้านล้านบาท
3. มาเลเซีย มูลค่าการส่งออกสินค้า 1.4 ล้านล้านบาท
สินค้าที่สิงคโปร์ส่งออกไปจีนมากที่สุด คือ ชิ้นส่วนอิเล็กทรอนิกส์และอุปกรณ์ไฟฟ้า โดยเป็นกลุ่มสินค้าของจีนที่ถูกสหรัฐอเมริกาขึ้นภาษีนำเข้า
ซึ่งแน่นอนว่าผู้ประกอบการจีนได้รับความเสียหายจากเหตุการณ์ในครั้งนี้
ผู้นำเข้าสินค้าอย่างจีนมีปัญหา ผู้ส่งออกอย่างประเทศสิงคโปร์จึงได้รับผลกระทบไปด้วย
ลองมาดูการเติบโตของ GDP ของสิงคโปร์ใน 4 ไตรมาสล่าสุด
ไตรมาส 3/2018 GDP เติบโต 2.6%
ไตรมาส 4/2018 GDP เติบโต 1.3%
ไตรมาส 1/2019 GDP เติบโต 1.1%
ไตรมาส 2/2019 GDP เติบโต 0.1%
ไตรมาสล่าสุดนั้น GDP ของสิงคโปร์เติบโตต่ำสุดในรอบ 10 ปี โดยภาคการผลิตคือ ปัจจัยหลักที่ฉุด GDP ของประเทศให้ชะลอตัวลง
ดูแบบนี้แล้วก็ต้องบอกว่า เศรษฐกิจของสิงคโปร์กำลังเติบโตลดลงอย่างชัดเจน
เรื่องนี้ทำให้นักเศรษฐศาสตร์บอกว่า เศรษฐกิจของสิงคโปร์มีความเสี่ยงที่จะเข้าสู่ภาวะถดถอย (Economic Recession)
คำนิยามของเศรษฐกิจถดถอย ก็คือ GDP ของประเทศมีค่าติดลบติดต่อกัน 2 ไตรมาส
ซึ่งเมื่อดูจากตัวเลขดังกล่าวก็มีแนวโน้มที่สิงคโปร์กำลังจะเข้าสู่ภาวะนี้
สำหรับประเทศไทย การส่งออกก็ได้รับผลกระทบด้วยเช่นกัน
ในช่วง 6 เดือนแรกของปีนี้ การส่งออกติดลบ 2.9% บางส่วนเกิดจากค่าเงินบาทที่แข็งค่า และบางส่วนก็เกิดจากสงครามการค้า
แม้ว่าเศรษฐกิจไทยจะไม่ได้พึ่งพาเศรษฐกิจโลกเท่าสิงคโปร์ เนื่องจากการส่งออกของเราคิดเป็นสัดส่วนประมาณ 52% ของมูลค่า GDP
อย่างไรก็ตาม เราสามารถศึกษาตัวอย่างจากสิงคโปร์ได้ว่า ประเทศเราควรสร้างการเติบโตทางเศรษฐกิจ โดยพึ่งพาจากหลายส่วนไม่เฉพาะเพียงแค่ตัวใด ตัวหนึ่ง
เศรษฐกิจของประเทศก็เหมือนเก้าอี้
เก้าอี้ที่มั่นคงควรมีอย่างน้อย 5 ขา
กระจายน้ำหนักไปที่ การบริโภค การลงทุน การใช้จ่ายภาครัฐ การส่งออก และการท่องเที่ยว
ไม่พึ่งพาสิ่งใดสิ่งหนึ่งมากไป
เพราะถ้าโชคร้าย เก้าอี้มีขาใดขาหนึ่งหักไป
เก้าอี้นั้นจะยังยืนอยู่ได้ด้วยตัวมันเอง..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี
โหลดเลย 
----------------------
References
-
-
-
-
-
-
-
-